text: খাগড়াছড়িতে শিক্ষক নিয়োগ স্থগিত করেছে হাইকোর্ট
  খাগড়াছড়ি পার্বত্য জেলার সহকারী শিক্ষক নিয়োগ পরীক্ষায় ব্যাপক দুর্নীতি ও অনিয়মের বিরুদ্ধে ব্যাপক আন্দোলনের প্রেক্ষাপটে গত ১৯/০৯/২০১৭ ইং তারিখে পার্বত্য চট্রগ্রাম বিষয়ক মন্ত্রণালয় একটি তদন্ত কমিটি গঠন করে।
  তদন্ত চলাকালীন নিয়োগ পরীক্ষা চলতে থাকলে দুজন আবেদনকারী পলাশ চৌধুরী ও মোঃ আবুল কালাম আজাদ উক্ত নিয়োগ প্রক্রিয়া চ্যালেঞ্জ করে হাইকোর্টে রীট পিটিশন দায়ের করেন। যার নং ১৩৩৬২/২০১৭ ইং।
  এই পিটিশন দায়ের করলে ২৪ সেপ্টেম্বর রবিবার হাইকোর্টের বিচারপতি এস এম এমদাদুল হক ও ভীষ্মদেব চক্রবর্তী এর আদালতে শুনানি শেষে উক্ত নিয়োগ কার্যক্রমের উপর তিন মাসের স্থিতাবস্থা জারী করেন। আবেদনকারীদের পক্ষে মামলা পরিচালনা করেন,এডভোকেট মোঃ সাইফুর রহমান।
  প্রসঙ্গত, গত ২৫ আগস্ট খাগড়াছড়ি পার্বত্য জেলা পরিষদের অধীনস্থ প্রাথমিক শিক্ষক নিয়োগের লিখিত পরীক্ষায় প্রশ্নপত্র ফাঁস, ঘুষ ও ব্যাপক অনিয়মের অভিযোগে নিয়োগ পরীক্ষা বাতিলের দাবিতে আন্দোলন করছে খাগড়াছড়ির আওয়ামীলীগের একাংশ ও স্থানীয় জনপ্রতিনিধিরা। যার যৌথ নাম দেওয়া হয়েছে, খাগড়াছড়ি জেলা সুষম উন্নয়ন ও দুর্নীতি প্রতিরোধ কমিটি।